Podľa §43g Stavebného zákona možno na uskutočnenie stavby navrhnúť a použiť iba stavebný výrobok, ktorý je podľa osobitných predpisov vhodný na použitie v stavbe na zamýšľaný účel . Podľa Nariadenia EK 305/2011 (často označované ako CPR construction product regulation) musia stavby splňať základné požiadavky na stavby počas ekonomicky primeraného obdobia životnosti. Preto sa musí funkčnosť produktov určených pre požiarnu ochranu posúdiť aj v časovej súvislosti. Špeciálne stavebné výrobky pre požiarnu ochranu nemajú harmonizovanú európsku normu. Pre ich posudzovanie je určený predpis ETAG 018 alebo príslušný EAD. Podľa neho sa stanovuje vhodnosť stavebných výrobkov pre rôzne použitie. ETAG 018 má 4 časti. Vhodnosť pre použitie je definovaná rôzne pre tri skupiny stavebných výrobkov. ETAG 018-2 v článku 2.2.2 alebo EAD 350402-00-1106 v článku 1.2.3. definuje kategórie použitia pre reagujúce nátery nasledovne: • Typ X: pre použitie vo všetkých prostrediach (vnútorné, čiastočne exponované a exponované), • Typ Y: pre použitie vo vnútornom a v čiastočne exponovanom prostredí. Čiastočne exponované prostredie je vrátane teplôt nižších ako 0 °C, ale bez expozície dažďom a limitovanou expozíciou UV žiarením (UV žiarenie sa neposudzuje), • Typ Z1: pre vnútorné použitie s vysokou relatívnou vlhkosťou rovnou alebo vyššou než 85 %, mimo teplôt nižších ako 0 °C, • Typ Z2: pre vnútorné použitie s relatívnou vlhkosťou menej ako 85%, mimo teplôt nižších ako 0 °C. ETAG 018-3 alebo EAD 350140-00-1106 definuje kategórie použitia pre omietky nasledovne: • Typ X: pre použitie vo všetkých prostrediach (vnútorné, čiastočne exponované a exponované), • Typ Y: pre použitie vo vnútornom a v čiastočne exponovanom prostredí. Čiastočne exponované prostredie je vrátane teplôt nižších ako 0 °C, ale bez expozície dažďom a limitovanou expozíciou UV žiarením (vplyv UV žiarenia sa neposudzuje), • Typ Z1: pre vnútorné použitie s vysokou relatívnou vlhkosťou rovnou alebo vyššou než 85 %, mimo teplôt nižších ako 0 °C, • Typ Z2: pre vnútorné použitie s relatívnou vlhkosťou menej ako 85 %, mimo teplôt nižších ako 0 °C. • Poznámka: Výrobky, ktoré spĺňajú požiadavky na typ X, spĺňajú požiadavky pre všetky ostatné typy. Výrobky, ktoré spĺňajú požiadavky na typ Y spĺňajú aj požiadavky na typ Z1 a Z2. Výrobky, ktoré spĺňajú požiadavky na typ Z1, spĺňajú aj požiadavky na typ Z2. ETAG 018-4 alebo EAD 350142-00-1106 definuje kategórie použitia pre dosky nasledovne: • Typ X: pre všetky použitia (vnútorné, čiastočne exponované a exponované), • Typ Y: pre použitie vo vnútornom a v čiastočne exponovanom prostredí, • Typ Z1: pre vnútorné použitie s vysokou vlhkosťou, • Typ Z2: len pre vnútorné použitie. Poznámka k obom skupinám: Výrobky, ktoré spĺňajú požiadavky na typ X, spĺňajú požiadavky pre všetky ostatné typy. Výrobky, ktoré spĺňajú požiadavky na typ Y a Z1 spĺňajú tiež požiadavky na typ Z2. Avšak, výrobky, ktoré spĺňajú požiadavky na typ Y, nemusí nutne spĺňať požiadavky na typ Z1.